पाएं अपने शहर की ताज़ा ख़बरें और फ्री ई-पेपरडाउनलोड करें
अमृतसर. श्री गुरु रामदास इंस्टीट्यूट ऑफ मेडिकल साइंसेज के सामने स्थित रेस्तरां में हथियारों के बल पर 67.50 लाख रुपए की लूट के मामले में थाना मोहकमपुरा की पुलिस ने मास्टरमाइंड सहित तीन आरोपियों को गिरफ्तार कर लिया है। इनमें एक महिला भी शामिल है।
सरगना सरावा के सुखबीर सिंह उर्फ कंग, लंबी के सुखविंदर सिंह और जफरवाल की परमजीत कौर को गिरफ्तार किया गया है जबकि जफरवाल के अमरिंदर सिंह उर्फ बब्बू और सरावा के हरजिंदर सिंह उर्फ फाउंडर की तलाश है। पुलिस रकम बरामद नहीं कर पाई है।
थाना मोहकमपुरा के इंचार्ज अमरीक सिंह ने बताया कि घटना को अंजाम देने के बाद सभी शहर छोड़ फरार हो गए थे। सोमवार को सुखबीर, सुखविंदर और परमजीत कौर हांडा सिटी कार में सवार होकर दोबारा अमृतसर आ रहे थे, जिन्हें वेरका के पास गिरफ्तार कर लिया गया।
पुलिस कमिश्नर राम सिंह के मुताबिक प्लानिंग सुखबीर, अमरिंदर और उसकी मां परमजीत ने बनाई थी। सुखबीर ने अंग्रेजी समाचार पत्र में विज्ञापन दिया। इसमें उसने अपना मोबाइल नंबर देकर एमबीबीएस और एमडी में एनआरआई कोटे में सीट दिलाने का दावा किया था। उसने विजिटिंग कार्ड छपा रखे थे, जिनमें अपना नाम अजयपाल कंग बताया था। उसने मोहाली में अपना दफ्तर भी खोल रखा था।
यह है मामला: समाचार पत्र में एनआरआई कोटे में सीट दिलाने का विज्ञापन देख कर दस लोगों ने उससे संपर्क किया था। उन्हें कंग ने सीट दिलाने का खर्च 50 लाख रुपए बताया था। छह से दस लोग उसे रुपए देने के लिए तैयार हुए, जिन्हें उसने श्री गुरु रामदास इंस्टीट्यूट ऑफ मेडिकल एंड साइंसेज के सामने रेस्तरां में बुलाया। रेस्तरां में हथियारबंद लुटेरों ने इनसे 67.50 लाख रुपए लूट लिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn